钦定古今图书集成/理学汇编/文学典/第049卷 > 刘延祐〈藏器 知柔〉
## 钦定古今图书集成/理学汇编/文学典/第049卷 > 刘延祐〈藏器 知柔〉

按《唐书文艺传》：“刘延祐，徐州彭城人。伯父引之，少志
学，与孙万寿、李百药相友善。武德中，杜淹荐为信都
令，有惠政。永徽初，以著作郎、弘文馆学士与令狐德
棻、阳仁卿等撰次国史并《实录》，以劳封阳城县男，终
楚州刺史。延祐擢进士，补渭南尉，有吏能，治第一。李
𪟝戒之曰：‘子《春秋》少而有美名，宜稍自抑，无为出人
上’。”延祐钦纳。后检校司宾少卿，封薛县男。徐敬业败，
诏延祐持节到军。时吏议敬业所署五品官殊死，六
品流，延祐谓诬胁，可察以情，乃论授五品官当流，六
品以下除名，全宥甚众。拜箕州刺史，转安南都护。旧
俚户岁半租，延祐责全入，众始怨，谋乱。延祐诛其渠
李嗣仙，而馀党丁建等遂叛，合众围安南府，城中兵
少不支，婴垒待援。广州大族冯子猷幸立功，按兵不
出，延祐遇害。桂州司马曹元静进兵讨建，斩之。
延祐从弟藏器，高宗时为侍御史、卫尉卿。尉迟宝琳
胁人为妾，藏器劾还之。宝琳私请，帝止其还。凡再劾
再止，藏器曰：“法为天下县衡，万民所共，陛下用舍繇
情，法何所施？今宝琳私请，陛下从之；臣公劾，陛下亦
从之。今日从，明日改，下何所遵？彼匹夫匹妇，犹惮失
信，况天子乎！”帝乃诏可，然内衔之，不悦也。稍迁比部
员外郎。监察御史魏元忠称其贤，帝欲擢任为吏部
侍郎，魏元同沮曰：“彼守道不笃者，安用之？”遂出为宋州司马，卒。

子知柔，性俭静，美风仪。居亲丧，庐墓侧，诏筑阙表之。
历国子司业，累迁工部尚书。开元六年，河南大水，诏
知柔驰驿察民疾苦及吏善恶，所表陈州刺史韦嗣
立、汝州刺史崔日用、兖州刺史韦元珪、符离令綦毋
顼等止二十七人，有治状。久之，迁太子宾客，封彭城
县侯，致仕，给全禄终身。遗令薄葬祖载服用，皆自处
其费。赠太子少保，谥曰“文。”弟知几，别有传。